《朝采卷耳行》
宋代·释文珦

朝采卷耳，于陵于冈。
取叶存根，以备酒浆。
嗟我怀人，在彼遐方。
闵其勤劳，寤寤弗忘。
念得送我，置尔之傍。
所愿莫遂，徘徊彷徨。
凤游四海，亦思其凰。
毋以道远，而易中肠。
好鸟和鸣，其飞颉颃。
感物增忧，泣涕沾裳。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。